นายกรัฐมนตรี พร้อมด้วยข้าราชการและประชาชน ร่วมทำบุญตักบาตร เพื่อถวายเป็นพระราชกุศลและน้อมรำลึกในพระมหากรุณาธิคุณ เนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
นายกรัฐมนตรี พร้อมด้วยข้าราชการและประชาชน ร่วมทำบุญตักบาตร เพื่อถวายเป็นพระราชกุศลและน้อมรำลึกในพระมหากรุณาธิคุณ เนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมภริยาเป็นประธานในพิธีบำเพ็ญกุศลและทำบุญตักบาตร ข้าวสารอาหารแห้งแด่พระสงฆ์และสามเณรจำนวน 489 รูป เนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ บริเวณท้องสนามหลวง โดยมีผู้ร่วมพิธีประกอบด้วย คณะองคมนตรี ประธานรัฐสภา ประธานสภานิติบัญญัติแห่งชาติ (สนช.) ประธานศาลฎีกา และคณะรัฐมนตรี (ครม.) พร้อมคู่สมรส  หน่วยงานภาครัฐ ภาคเอกชนและประชาชนทุกหมู่เหล่าเพื่อถวายเป็นพระราชกุศลและน้อมรำลึกในพระมหากรุณาธิคุณอันยิ่งใหญ่เป็นล้นพ้นหาที่สุดมิได้ โดยหลังจากนั้น (เวลา 08.30 น.) นายกรัฐมนตรีฯ เป็นประธานในพิธีวางพวงมาลาและพิธีถวายบังคมหน้าพระบรมฉายาลักษณ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ ท้องสนามหลวง ทั้งนี้ สิ่งของที่ตักบาตรหลังจากเสร็จสิ้นพิธี จะนำไปส่งมอบให้กับสถานสงเคราะห์ต่างๆ ในสังกัดกระทรวงพัฒนาสังคมและความมั่นคงของมนุษย์ และสถานสงเคราะห์ในสังกัดกรุงเทพมหานคร        สำหรับกิจกรรมช่วงเย็นวันนี้ 13 ตุลาคม 2562  เวลา 19.30 น. จะมีพิธีจุดเทียนน้อมรำลึกในพระมหากรุณาธิคุณ ณ ท้องสนามหลวง ทั้งนี้ประชาชนที่จะร่วมพิธีและกิจกรรมในกรุงเทพมหานคร องค์การขนส่งมวลชนกรุงเทพฯ(ขสมก.) ได้จัดรถโดยสารให้บริการฟรี 3 เส้นทางเพื่ออำนวยความสะดวกให้กับประชาชนได้แก่อนุสาวรีย์ชัยสมรภูมิ(ฝั่งเกาะพญาไท)-สนามหลวง, สถานีรถไฟหัวลำโพง–สนามหลวง และ วงเวียนใหญ่–สนามหลวง ส่วนการจัดกิจกรรมในส่วนภูมิภาคทุกจังหวัดจะจัดพิธีพร้อมกับส่วนกลาง ณ ศาลากลางจังหวัด หรือสถานที่ที่เหมาะสม